b"\n_START_ARTICLE_\nSanta Maria de Santa Linya\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia parroquial de Santa Maria de Santa Linya es troba al bell mig del nucli de Santa Linya, part de les Avellanes - Santa Linya. Est\xc3\xa0 ubicada just al peu del tur\xc3\xb3 on est\xc3\xa0 situat el castell de la vila._NEWLINE_Es tracta d'un temple de tres naus. A la fa\xc3\xa7ana s'hi troba una portada de doble arcada adovellada amb carreus molt regulars i de pedra molt treballada. A costat i costat i de la portada, com a cap\xc3\xa7alera de cada nau lateral hi ha dues finestres quadrades. Per sobre de la portada i a mitja al\xc3\xa7ada respecte la fa\xc3\xa7ana hi ha un petit roset\xc3\xb3 i just per sota de la l\xc3\xadnia de teulada (a doble vessant) hi ha una altra finestra quadrada, de mida petita._NEWLINE_\xc3\x89s un temple de tres naus i absis semicircular, amb cobertes suportades per pilars amb pilastres adossades i arcs de mig punt que divideixen l'espai en cinc trams. La nau central \xc3\xa9s coberta amb volta de can\xc3\xb3 amb llunetes, les naus laterals i la sagristia amb volta d'aresta i l'absis amb c\xc3\xbapula de quart d'esfera. Sobre els peus de la nau s'al\xc3\xa7a el cor i al costat de la cap\xc3\xa7alera, a l'angle N, el campanar de torre, amb quatre cossos i planta quadrada, que fou constru\xc3\xaft tardanament._NEWLINE_Els murs s\xc3\xb3n fets amb carreus de pedra de mida irregular i disposats en filades regulars, a excepci\xc3\xb3 de la fa\xc3\xa7ana principal i els angles cantoners, on els carreus s\xc3\xb3n ben escairats i polits, similars als que formen les dovelles._NEWLINE_Tot i que alguns autors han considerat, sobre la base de l'absis semicircular i la documentaci\xc3\xb3 hist\xc3\xb2rica, que es tracta d'un temple amb trets i origen rom\xc3\xa0nic, el cert \xc3\xa9s que l'actual esgl\xc3\xa9sia fou constru\xc3\xafda el segle XVI. Un altre fet que pot proporcionar informaci\xc3\xb3 sobre l'evoluci\xc3\xb3 hist\xc3\xb2rica del temple, seria l'antiga pres\xc3\xa8ncia d'una talla de la Mare de D\xc3\xa9u de Santa Linya del segle XIII a l'esgl\xc3\xa9sia (avui desapareguda) i de la nom\xc3\xa9s se'n conserva una fotografia de l'any 1956.\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia sobre aquesta esgl\xc3\xa9sia es consigna en la carta de franqueses atorgada pel comte Ermengol II d'Urgell als homes del castell de Santa Linya l'any 1036. La parr\xc3\xb2quia de Santa Linya, segurament per donaci\xc3\xb3 comtal, fou incorporada al patrimoni de la can\xc3\xb2nica de Solsona abans de l'any 1097, en qu\xc3\xa8 ja consta en la butlla que el papa Urb\xc3\xa0 II adre\xc3\xa7\xc3\xa0 a Santa Maria de Solsona. La vinculaci\xc3\xb3 a aquesta can\xc3\xb2nica \xc3\xa9s corroborada per les butlles posteriors dels anys 1151, 1180 i 1188, i per l'acta de consagraci\xc3\xb3 de Santa Maria de Solsona del 1163. Fou sufrag\xc3\xa0nia seva l'esgl\xc3\xa9sia de Santa Margarida de Priv\xc3\xa0._NEWLINE_S'hi conservava a l'interior a mitjans del segle XX, una talla de la Mare de D\xc3\xa9u coronada amb el Nen, feta amb fusta i policromada del segle XIII. Es coneix per una fotografia conservada a l'Arxiu Mas de Barcelona (clix\xc3\xa9 Gudiol E-327)."